Születéséről nincsenek biztos adatok, feltehetően 1426 után látott napvilágot. Tanulmányait egy medreszében végezte. Könyve alapján a török mellett arabul és perzsául is tudott. Az államtanács titkára lett, valamint Anatóliában is betöltött több állami hivatalt. Írnokként vett részt Konstantinápoly eleste után a házak, földek, szőlőültetvények összeírásában. Nagy valószínűséggel jelen volt a Rumelihisarı vár építésénél (1452) és Konstantinápoly 1453-as elfoglalásánál is. Az általa írtak arra utalnak, hogy elkísérte II. Mehmedet 1456-os, a nándorfehérvári vereséggel véget érő hadjáratára is. Jelen volt Bajazid és Musztafa herceg körülmetélési ünnepségén Edirnében.